Vrou (90) dood gevind in Uitenhage-huisArgieffoto: SAPD/Facebook Die polisie in Uitenhage in die Oos-Kaap ondersoek ŉ saak van moord nadat ŉ 90-jarige vrou se liggaam in haar huis gevind is. Sers. Majola Nkohli, woordvoerder van die polisie, het gesê ŉ buurvrou het omstreeks 09:00 Donderdag verby die bejaarde vrou se huis in Penford gestap en gesien ŉ hek en deur staan oop. Volgens Nkohli het sy haar probeer bel, maar geen antwoord gekry nie waarna sy die huis binnegegaan het. Sy het die bejaarde vrou se liggaam by die ingang na haar slaapkamer gevind en die polisie ontbied. Die slagoffer het ŉ steekwond in haar bolyf gehad. Volgens Nkohli is die motief vir die moord in dié stadium onbekend. “Die naam van die oorledene word weerhou aangesien al haar naasbestaandes nog nie van haar dood in kennis gestel is nie.” Enigiemand met inligting wat kan lei tot die inhegtenisneming van ŉ verdagte (of meer) word versoek om AO Josua Victor by 083 455 1853 of Stop Misdaad by 0860 010 111 te bel.